Președintele Chinei, Xi Jinping, și-a început luni, la Paris, vizita sa de stat de două zile în Franța, cu prilejul împlinirii a 60 de ani de relații diplomatice între cele două țări. A fost primit cu cele mai înalte onoruri la palatul prezidențial Elysée de președintele Emmanuel Macron. La Paris se află deja – pentru un schimb de idei cu liderul chinez – și președinta Comisiei Europene, Ursula von der Leyen. Care sunt, în opinia comentatorilor politici nu doar francezi, mizele acestei vizite? Un subiect-cheie va fi criza din Ucraina, Xi Jinping dând asigurări că dorește să „lucreze” împreună cu omologul său francez pentru „soluționarea crizei”. Loc de frunte vor ocupa și problemele legate de posibile investiții chineze în Hexagon, prezența Chinei pe piețele europene ș.a.
„Soluționarea crizei ucrainene”
Emmanuel Macron, spun surse apropiate palatului Elysée, speră să găsească soluții pentru încetarea războiului din Ucraina, în fața unui președinte chinez a cărui țară este aliat fidel al Rusiei lui Vladimir Putin. Macron intenționează mai ales să-i ceară lui Xi Jinping „un armistițiu olimpic” pentru anasamblul conflictelor actuale pe toată perioada Jocurilor Olimpice din această vară. Parisul vrea apoi să se asigure că China nu va trece pe o poziție de sprijin clar față de eforturile Moscovei în războiul contra Kievului. Respectiv, să-l încurajeze pe Xi Jinping să facă uz de toate pârghiile de care dispune în fața Moscovei pentru a contribui la soluționarea conflictului, s-a aflat din surse apropiate palatului Elysée citate de Franceinfo. Președintele Chinei a subliniat de altfel într-un interviu acordat duminică ziarului „Le Figaro” că dorește „să acționeze împreună cu Franța și cu întreaga comunitate internațională pentru a găsi piste bune pentru soluționarea crizei ucrainene”.
Diferendele comerciale între China și Europa
Dată fiind prezența Ursulei Von der Leyen, numeroasele diferende comerciale între Bruxelles și Beijing vor figura de asemenea pe agenda discuțiilor. În pericol de a fi prinsă între economiile americană și chineză, aceasta din urmă fiind masiv subvenționată de puterea publică, Uniunea Europeană a multiplicat în ultimele luni anchetele privind subvențiile de stat acordate de chinezi mai multor sectoare industriale precum vehiculele electrice, acuzate că alterează concurența pe piețele internaționale. „Noi, a declarat Ursula von der Leyen înaintea vizitei la Paris, trebuie să acționăm pentru a garanta o concurență echitabilă, și nu falsă”. China, a mai spus ea, fabrică la ora actuală, cu subvenții de stat masive, mai mult decât poate vinde pe piața internă, ceea ce conduce la o ofertă excedentară de produse chineze subvenționate, inclusiv vehicule electrice și oțel, ceea ce a avut drept rezultat un comerț neloial – a acuzat președinta Comisiei Europene, înaintea vizitei lui Xi Jinping. Europa, a adăugat ea, nu poate accepta astfel de practici ce pot altera piețele de desfacere și pot conduce la dezindustrializarea Europei. Emmanuel Macron afirmă însă în „Tribune de Dimanche” că europenii „nu sunt unanimi” în privința strategiei ce trebuie adoptată întrucât „unii actori văd întotdeauna în China prioritar o piață de desfacere, în timp ce ea exportă masiv către Europa”. Macron pledează însă pentru „o mai bună protejare a securității noastre naționale”, pentru „a fi mai realiști în apărarea intereselor noastre europene” și „a obține reciprocitatea”. La Beijing, astfel de măsuri sunt considerate „protecționiste” și autoritățile chineze au lansat propria lor anchetă anti-subvenții, împotriva căreia președintele Macron se va pronunța categoric. El vizează în special coniacul francez, subiect de tensiuni între UE și Beijing.
Posibilitatea unor investiții chineze în Franța
Discuții pe această temă sunt deja în curs, chiar dacă în acest stadiu nu este anunțat vreun contract important. Un forum economic franco-chinez are loc chiar luni la teatrul Marigny din Paris. Franța rămâne dependentă de China în sectoare strategice cum ar fi electronica, medicamentele și bateriile electrice. În interviul pentru „Le Figaro”, Xi Jinping a dat asigurări că cele două țări au capacitatea „de a aprofunda cooperarea lor în materie de inovare pentru a promova dezvoltarea verde”, așa cum a fost cazul uzinelor de baterii. Guvernul chinez, a mai spus președintele chinez, „susține mai mult întreprinderile chineze la investiții în Hexagon și speră ca Franța să le ofere un climat de afaceri just și echitabil”. El a declarat că China va fi bucuroasă să aibă pe piața sa internă cosmeticele și produsele agricole franceze.
Delicatul subiect al drepturilor omului
Președintele Macron va aborda fără îndoială în cadrul discuțiilor cu președintele Xi Jinping chestiunea sensibilă a drepturilor omului. Multe mii de tibetani au manifestat duminică la Paris pentru a susține comunitatea tibetană și uigură din China și împotriva vizitei președintelui chinez în Franța, „o țară a drepturilor omului”. Luni dimineață, „Reporteri fără frontiere” a organizat o acțiune de protest contra modului în care a fost primit președintele chinez, calificându-l „dictator”. Acest ONG a reamintit că în China, la ora actuală, 119 jurnaliști se află în spatele gratiilor, iar reprezentanții acestei organizații nu au permisiunea să intre în China.
Președintele Macron intenționează să evoce toate chestiunile mai sus expuse, adevărate mize ale actualei vizite a președintelui Chinei în Franța, într-un cadru mai personal, cu prilejul deplasării celor doi lideri în regiunea Pirineilor, un loc de suflet legat de copilăria lui Emmanuel Macron. Președintele Macron, spun surse franceze informate, preferă să evoce „dezacordurile” mai degrabă în spatele ușilor închise. În plus, s-a aflat că va evita acordarea de prioritate unor subiecte precum dosarul Taiwanului, aflat în centrul tensiunilor dintre China și Statele Unite.
Dacă problema drepturilor omului se află „în centrul dezbaterilor dintre Franța și China”, analiștii politici de la Paris nu așteaptă nicio noutate cu prilejul acestei vizite. Ea va fi, fără îndoială abordată, dar nimeni nu-și face iluzii, întrucât este cunoscută înăsprirea în acest moment a „tot ceea ce atinge societatea civilă și minoritățile”.